Avainsanat

Tiivistelmä



Avainsanat

1. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Tietokonepohjaisista paikanvarausjärjestelmistä peräisin olevien tietojen luovuttamisedellytyksistä annettu asetus - Tietokonepohjaisten paikanvarausjärjestelmien toimittajien nostama kanne - Tutkimatta jättäminen

(EY 230 artiklan neljäs kohta; neuvoston asetuksen N:o 2299/89, sellaisena kuin se on muutettuna asetuksella N:o 323/1999, 6 artiklan 1 kohdan b alakohdan v alakohta)

2. Muutoksenhaku - Valitusperusteet - Tosiseikkojen virheellinen arviointi - Tutkimatta jättäminen - Yhteisöjen tuomioistuimen harjoittaman valvonnan piiriin ei kuulu ensimmäisen oikeusasteen tuomioistuimen suorittama tosiseikaston arviointi, paitsi jos tämä on tehty vääristyneellä tavalla

Tiivistelmä

1. Vaikka niiden oikeussubjektien lukumäärä tai jopa identiteetti, joihin toimenpidettä sovelletaan, olisikin mahdollista määrittää jollakin tarkkuudella, tämä ei tarkoita sitä, että toimenpiteen olisi katsottava koskevan erikseen näitä oikeussubjekteja, jos on selvää, että toimenpidettä sovelletaan siinä objektiivisesti määritellyn oikeudellisen tilanteen tai tosiseikaston perusteella. Tietokonepohjaisten paikanvarausjärjestelmien käyttöä koskevista käyttäytymissäännöistä annetun asetuksen N:o 2299/89, sellaisena kuin se on asetuksessa N:o 323/1999, 6 artiklan 1 kohdan b alakohdan v alakohta, jossa säädetään niistä edellytyksistä, joiden täyttyessä järjestelmän toimittaja voi luovuttaa tietokonepohjaisesta paikanvarausjärjestelmästään tilasto- tai muita tietoja, koskee valittajia "järjestelmän toimittajan" objektiivisessa ominaisuudessa samalla tavoin kuin muitakin samassa tilanteessa olevia järjestelmien nykyisiä tai tulevia toimittajia ja se koskee muitakin kyseisillä markkinoilla toimivia toimijoita, kuten lentoyhtiöitä tai tilaajia, niiden objektiivisesti todettavien ominaisuuksien vuoksi. Asetuksen N:o 2299/89 kyseinen säännös, sellaisena kuin kyseinen asetus on muutettuna asetuksella N:o 323/1999, on nimittäin laadittu yleisin ja abstraktein termein, eli siinä määritellään ne toimijaluokat, joihin sitä sovelletaan, viittaamatta millään tavoin tiettyjen toimijoiden erityistilanteeseen.

Se seikka, että toimenpiteellä voi olla erilaisia konkreettisia vaikutuksia niille eri oikeussubjekteille, joihin sitä sovelletaan, ei estä pitämästä sitä lainsäädäntötoimena, jos tämä perustuu objektiivisesti määriteltyyn tilanteeseen.

( ks. 38, 39 ja 41 kohta )

2. Arviointi, jonka ensimmäisen oikeusasteen tuomioistuin tekee sen käsiteltäväksi saatetusta tosiseikastosta - kuten siitä, koskeeko riidanalainen säännös kantajia sellaisten niille tunnusomaisten erityispiirteiden takia, joiden perusteella ne erottuvat kaikista niistä muista toimijoista, joihin kyseistä säännöstä sovelletaan, tai siitä, onko kyseisen säännöksen toimeenpanosta aiheutunut niille sellaisia vakavia seurauksia, joiden vuoksi ne erottuvat kaikista muista taloudellisista toimijoista, joihin säännöstä sovelletaan - ei ole sellainen oikeuskysymys, joka sellaisenaan kuuluisi yhteisöjen tuomioistuimen valvonnan alaisuuteen sen käsitellessä valitusasiaa, lukuun ottamatta tapauksia, joissa tätä tosiseikastoa on vääristelty.

( ks. 46, 47, 55 ja 56 kohta )